القناة الثانية “دوزيم” ضربات الطم بزايد على الأسباب الحقيقة اللّي واقفة مورا تأجيل حلقة برنامج “حديث مع الصحافة” اللّي كيقدمو الزميل عبد الله الترابي، وكان من المنتظر يدوز فيها سليمان العمراني نائب الأمين العام لحزب العدالة والتنمية. “كود” دارت عدد من الاتصالات مع مسؤولي القناة لكن حتى شي حد معطا شي سبب مقنع. هضرنا مع حميد ساعدني مدير الأخبار بالقناة الثانية اللّي أكد أن معندو علاقة بالبرنامج وطلب منا نسولو مقدم برنامج أو المسؤول عليه واللّي هو رضا بنجلون. رجعنا ف”كود” درنا اتصال مع بنجلون وقال على أنه مريض وعمرو عطا شي تصريح أو عقب على شي حاجة عندها علاقة بخدمتو. “كود” زادت دارت اتصالات وعيطنا حتى لسليم الشيخ المدير العام للقناة لكن لا يجيب كعادته. أسئلة كثيرة كتحط على أسباب تأجيل هاد الحلقة لي جاية مع الجدل لكبير ديال القاسم الانتخابي الذي لا زال يناقش فالبرلمان. واش تأجيل هاد الحلقة هو “منع” في حد ذاته لأسباب سياسية أو شنو تما. “دوزيم” خاص تكون عندها الجرأة وتقول للرأي العام شنو الأسباب الحقيقة وراء هاد التأجيل المفاجئ والغامض. وكان العمراني قد نشر تدوينة فالفايسبوك وكتب فيها: “اتصلت بي إدارة القناة الثانية لتخبرني أنه لاعتبارات قالت إنها تقنية، فقد تقرر تأجيل الحلقة المبرمجة غدا الأربعاء 10 مارس من برنامج”حديث مع الصحافة”، والتي كان مقررا أن تستضيفني فيها، إلى الأربعاء 24 مارس”. 
“دوزيم” ضربات الطم على أسباب تأجيل حلقة فبرنامج حديث مع الصحافة اللّي كان غادي يدوز فيه العمراني نائب الأمين العام لحزب البي جي دي.. واش هذا منع سياسي؟